<classify> Shirikisho la Soka nchini TFF liliamua kurejesha mashindano ya Kombe la Shirikisho, ambapo mshindi wa kombe hilo atapata nafasi ya kuiwakilishi nchi kwenye mashindano ya Shirikisho la Soka la Afrika CAF CC msimu ujao.Yanga tayari ina uhakika wa kuiwakilishi nchi kwenye mashindano ya Ligi ya Mabingwa Afrika msimu ujao baada ya kufanikiwa kutetea taji la Ligi Kuu ya Soka ya Tanzania Bara. Kutokana na hali hiyo, leo Yanga ishinde au ifungwe kwenye mchezo huo ni wazi Azam ndio ataiwakilishi nchi kwenye mashindano ya CAF CC msimu ujao kwa kigezo cha kuwa mshindi wa pili wa mashindano hayo.Kama Azam itashinda mechi hiyo haitabadili sana kwa maana itakuwa imepata mambo mawili taji ambalo ni heshima kwa timu hiyo na pia itaweka rekodi ya kuwafunga Yanga kwenye historia ya timu hizo.Kutokana na sababu hizo mbili pia ndipo msingi wa heshima na rekodi unapokuja kwenye mechi hiyo, kwani ni vitu ambavyo Yanga pia ingependa kuona inavipata ikiwa ni sambamba na taji la Ligi Kuu ya Soka ya Tanzania Bara.Pamoja na yote hayo mechi ya Yanga na Azam imebeba sura ya kuwa moja ya mechi kubwa na yenye ushindani wa hali ya juu na historia ya mechi baina ya timu hizo inafanya iwe mchambuzi ama mshabiki yeyote kuwa na wakati mgumu kutabiri mshindi wa mechi hiyo.Kwa misimu miwili sasa timu hizo zimekuwa zikishindwa kufungana na kwa misimu miwili timu hizo zimekuwa zikitawala soka la Tanzania kwa Yanga kuwa bingwa na Azam kushika nafasi ya pili na ndicho kitakachotokea kwenye mechi ya leo.Msimu huu, Yanga na Azam zimekutana mara tatu; mara mbili kwenye Ligi Kuu ya Soka ya Tanzania Bara na mara moja kwenye mashindano ya Kombe la Mapinduzi Januari mwaka huu ambapo timu hizo zilipangwa kundi moja.Kwenye mechi ya kwanza ya Ligi Kuu timu hizo zilitoka sare ya kufungana bao 1-1 na kwenye mchezo wa marudiano zilitoka sare ya mabao 2-2 na kwenye Kombe la Mapinduzi zilitoka sare ya bao 1-1.Hakuna aliyemtambia mwenzake lakini kwenye mechi ya leo hakuna sare kwani ni fainali. Azam itacheza leo bila ya kocha wake Stewart Hall ambaye alibwaga manyanga ya kumaliza ligi na timu hiyo ikikosa ubingwa. Hall na Azam walikuwa na makubaliano kama kocha huyo akishindwa kutwaa taji la Ligi Kuu basi mkataba wake utasitishwa.  <topic>: MICHEZO 